(Redelike) goeie nuus vir huiseienaars - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › (Redelike) goeie nuus vir huiseienaars
(Redelike) goeie nuus vir huiseienaars
Dinsdag, Maart 8th, 2016
Ten spyte van die droewige nuus oor die ekonomie en die eiendomsmark waarmee ons daagliks gekonfronteer word, is alles nog nie verlore nie en dit blyk dat ons die storm wel in 'n mate die hoof bied.
Jacques du Toit, eiendomsanalis by Absa, sê die nominale jaar-op-jaar-groei (j/j) in die gemiddelde waarde van huise in die middelsegment van die mark het in die eerste twee maande van 2016 bestendig rondom die vlak van 6% gebly.
"Die twee middelsegmentkategorieë van mediumgrootte en groot huise het in Februarie 'n effens laer prysgroei op 'n nominale j/j-grondslag getoon. In die kategorie vir klein huise was daar egter 'n sprong in prysgroei, maar die groei was steeds laer as in die ander twee segmente," sê Du Toit.
Die sleutelfaktor by al hierdie tendense is die bekostigbaarheidsaspek. Voornemende kopers koop goedkoop en klein weens hoë skuldvlakke en die stygende lewenskoste waarmee huishoudings te kampe het. Dit is waarom daar 'n buitengewoon groot opswaai in die vraag, transaksies en registrasies van meenthuise en tweeslaapkamerhuise is, met gepaardgaande groter prysgroei vergeleke met duurder eiendomme.
Hierdie tendense is ietwat strydig met die meedoënlose dalings in huisprysgroei wat in 2014 en 2015 ondervind is, maar die moeilike toestande is ongelukkig nog geensins verby nie. "Die verwagting is dat verbruikers deur die loop van 2016 verhoogde finansiële druk sal ondervind. Reële ekonomiese groei sal na verwagting verder verlangsaam tot slegs 0,9% vanjaar van 1,3% in 2015, terwyl die kerninflasiekoers van die verbruikersprysindeks na verwagting gemiddeld 6,4% sal wees vergeleke met 4,6% verlede jaar."
Hy sê in die lig van toenemende inflasiedruk sal rentekoerse na verwagting die res van die jaar met 'n verdere 75 basispunte styg ná die styging van 50 basispunte in Januarie. "Dit sal die prima uitleenkoers en veranderlike verbandkoerse wat tans op 10,25% staan, teen die einde van die jaar tot 'n vlak van 11% laat styg. Verdere rentekoersverhogings sal die bekostigbaarheid van verbandfinansiering negatief beïnvloed en 'n demper plaas op aktiwiteitsvlakke en die prestasie van die huismark asook die verbandmark.
"Teen die agtergrond van bogenoemde verwagtings sal nominale huisprysgroei na verwagting verlangsaam van ongeveer 6% verlede jaar tot 'n vlak van ongeveer 5% vanjaar."